Matti Kuusio

Matti Kuusio (5. elokuuta 1927 Rauma – 10. heinäkuuta 1989 Rauma) oli suomalainen poliitikko, joka toimi SDP:n kansanedustajana vuosina 1975–1979 ja 1983–1987.

Elämä 
Keskikoulun käytyään Kuusio työskenteli viilaajana Rauman telakalla vuosina 1945–1975. Hänet valittiin eduskuntaan 1975 Turun läänin pohjoisesta vaalipiiristä. Pudottuaan vuoden 1979 vaaleissa Kuusio työskenteli Metallityöväen liiton toimitsijana Raumalla ja Porissa, kunnes palasi eduskuntaan 1983.

Kuusio oli Rauman kaupunginvaltuuston jäsen vuodesta 1964 kuolemaansa saakka, ja oli myös Rauman kaupunginhallituksen jäsen 1971–1975 ja 1987–1989. Presidentin valitsijamiehenä hän oli 1978 ja 1982. Lisäksi Kuusio oli muun muassa Metallityöväen liiton liittovaltuuston puheenjohtaja 1971–1979. 

Nuoruudessaan Kuusio harrasti painia Rauman Työväen Urheilijoissa ja toimi myöhemmin kansainvälisenä painituomarina. Hän oli TUL:n liittoneuvoston jäsen vuodesta 1970 lähtien. Kuusio kuoli pitkäaikaisen sairauden jälkeen 61-vuotiaana heinäkuussa 1989.

Yksityiselämä 
Kuusion vanhemmat olivat viilaaja Yrjö Edvard Kuusio (s. 1902) ja Anna Aleksandra Lehtonen (s. 1905). Kuusion puoliso oli Katri Kolkka (s. 1926), jonka kanssa hän avioitui 1950.

Lähteet 

Kansanedustajat
Suomen Sosialidemokraattisen Puolueen poliitikot
Rauman kaupunginvaltuutetut
Turun läänin pohjoinen vaalipiiri
Suomalaiset urheiluvaikuttajat
Vuonna 1927 syntyneet
Vuonna 1989 kuolleet